Sakataren Wajen Burtaniya yana ziyara a Burma - BBC Hausa
Sakataren Wajen Burtaniya yana ziyara a Burma
5 Janairu 2012
http://www.bbc.com/hausa/news/2012/01/120105_burtaniya_sakatare
Image caption William Hague
Sakataren Harkokin Wajen Burtaniya, William Hague, ya ce shugabannin Burma sun ba shi tabbacin cewa za su saki daukacin fursunonin siyasa, kuma ba za su fasa sauye-sauyen da suke aiwatarwa a kasar ba.
Sauye-sauyen da aka samu na baya-bayan nan, ciki har da matakan halalta kungiyoyin kwadago, da cire takunkumin da aka kakabawa kafafen yada labarai da kuma sakin wasu fursunonin siyasa, su ne suka karfafa gwiwar jami'an diflomasiyyar Yammacin duniya.
Ana sa ran Mista Hague, wanda ke wata ziyara ta kwanaki biyu a kasar ta Burma, zai gana da Shugaba Thein Sein da kuma jagorar 'yan rajin dimokuradiyya, Aung San Suu Kyi, da ma jagororin kananan kabilun kasar.
Ana kuma sa ran Mista Hague zai kara matsin-lamba a kan gwamnatin Burma ta ci gaba da shirinta na sakin fursunonin siyasa ta kuma shirya zabuka na gaskiya da adalci a watan Afrilu.
Wannan ce dai ziyara irinta ta farko a cikin fiye da shekaru hamsin.
An saki firsunoni dari da hamsi a Burma
Jam'iyyar NLD ta tsayar da Aung San Suu Kyi
Mutane 15 sun rasa rayukansu a Burma